Akademický senát

Slovenskej technickej univerzity v Bratislave

10. 04. 2017

**Návrh na zriadenie vecného bremena na pozemkoch vo vlastníctve STU v prospech spoločnosti Orange Slovensko, a.s.**

Predkladá: **prof. Ing. Robert Redhammer, PhD.**

rektor

Vypracoval: **JUDr. Marcel Michalička**

právny a organizačný útvar

Zdôvodnenie: Postup v zmysle ustanovenia § 9 ods. 1 písm. i) v spojení s ustanovením § 17 ods. 1 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov na základe žiadosti investora Orange Slovensko, a.s. s cieľom umiestnenia optických káblov na pozemkoch vo vlastníctve Slovenskej technickej univerzity v Bratislave v katastrálnom území Staré Mesto.

Návrh uznesenia: Akademický senát Slovenskej technickej univerzity v Bratislave schvaľuje návrh rektora na zriadenie vecného bremena na pozemkoch vo vlastníctve Slovenskej technickej univerzity v Bratislave v prospech spoločnosti Orange Slovensko, a.s. a odporúča materiál predložiť na vyjadrenie predchádzajúceho písomného súhlasu Správnej rade STU.

**Dôvodová správa**

1. Slovenská technická univerzita v Bratislave (ďalej len „STU“) bola požiadaná zo strany investora Orange Slovensko, a.s. o súhlas s vedením trasy líniovej stavby „BA\_Nám.1.Mája\_FTTH“: optických káblov v chráničkách, ktorá je súčasťou verejnej elektronickej komunikačnej siete (ďalej len „líniová stavba“).
2. Líniová stavba má byť umiestnená na pozemku vo vlastníctve STU zapísanom na LV č. 8937 vedenom Okresným úradom Bratislava, katastrálny odbor, pre okres Bratislava I, obec BA-m.č. STARÉ MESTO a k. ú. Staré mesto ako: parcela reg. „C“ evidovaná na katastrálnej mape ako parc. č. 21725/9 – zastavané plochy a nádvoria o celkovej výmere 997 m2.
3. Pozemok sa nachádza na rohu ulice Jánska a Námestia slobody a je v užívaní Strojníckej fakulty STU (príloha).
4. Vybudovanie líniovej stavby bude v prospech STU, nakoľko optické vedenie, ktoré bude jej súčasťou rozšíri možnosti centra SIX.
5. Vybudovanie líniovej stavby na pozemku vo vlastníctve STU môže investor len na základe preukázania iného práva k pozemku, ktorým je vecné bremeno.
6. Za týmto účelom bude medzi STU a investorom uzatvorená Zmluva o budúcej zmluve o zriadení vecného bremena.
7. Zmluva o zriadení vecného bremena bude následné uzatvorená v určenej lehote na výzvu investora. Jej uzatvorenie je v zmysle ustanovení Občianskeho zákonníka vynútiteľné súdnou cestou.
8. Vecné bremeno bude zriadené podľa geometrického plánu a bude odplatné sumou určenou znaleckým posudkom. Geometrický plán a znalecký posudok budú vyhotovené na náklady investora.
9. Návrh rektora na zriadenie vecného bremena na pozemku vo vlastníctve STU bol prerokovaný vo Vedení STU dňa 22.03.2017 a v Kolégiu rektora dňa 05.04.2017.
10. Akademický senát Strojníckej fakulty STU sa vyjadril v zmysle § 27 ods. 1 písm. m) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.